Kvitsøytunnelen

Kvitsøytunnelen er en undersjøisk veitunnel under bygging i Rogaland. Tunnelen blir en 4,1 kilometer lang sidearm til Boknafjordtunnelen og vil gi Kvitsøy fastlandsforbindelse. Tunnelen er en del av veiprosjektet Rogfast som skal binde Stavangerregionen sammen med Haugaland. Prosjektet ble vedtatt av Stortinget våren 2017 og forberedende arbeider startet opp vinteren 2018. 
På grunn av kostnadsøkninger i blant annet Kvitsøy-kontrakten, ble Rogfast satt på vent våren 2018, og prosjektets fremtid var lenge usikker. Statens vegvesen optimaliserte prosjektet og kom frem til tiltak som gir store besparelser. I oktober 2020 ble den nye utbyggingskostnaden anslått til 20,6 milliarder kroner, og regjeringen og Stortinget godkjente i desember 2020 finansiering og bygging. Byggingen av tunnelen startet 22. september 2021, med planlagt ferdigstillelse sommeren 2031.


== Bakgrunn ==
I dag er Kvitsøy forbundet til fastlandet gjennom ferjesambandet Kvitsøy–Mekjarvik, mens veitrafikken mellom Stavanger og Haugesund krysser Boknafjorden via ferjesambandet Mortavika–Arsvågen. Planene om en kryssing av fjorden har vært diskutert politisk siden 1980-årene. Etter årtusenskiftet gjennomførte Statens vegvesen en konsekvensutredning som ble godkjent i 2003. Valget falt på en lang undersjøisk tunnel fra Randaberg til Bokn, med en tunnelarmen Kvitsøytunnelen til Kvitsøy.Prosjektet ble godkjent av regjeringen høsten 2016 og endelig vedtatt av Stortinget 23. mai 2017. Etter planen skulle prosjektet påbegynnes høsten 2017 eller tidlig 2018, med ferdigstillelse i 2025–2026. På grunn av forsinkelser med Kvitsøy-kontrakten, ble forventet ferdigstillelse senere utsatt til 2027. I 2018 ble prosjektet stanset midlertid, og Statens vegvesen gikk deretter gjennom prosjektet og kostnader på nytt. Høsten 2020 ble ny kostnad anslått til 20,6 milliarder kroner. Stortinget godkjente det nye kostandsoverslaget i desember 2020, og utbyggingen ble gjenopptatt i september 2021. Tunnelen åpnes etter planen i 2031.For å sikre god konkurranse, er Kvitsøy-kontrakten delt i to.

Tunnelarmen fra Boknafjordtunnelen og opp til Kvitsøy lyses ut i januar 2021, med byggestart høsten 2021.
Når Kvitsøytunnelen er ferdig, lyses resten av Kvitsøy-kontrakten ut.Hoveddelen av utbyggingen skal finansieres gjennom bompenger.


== Om tunnelen ==
Kvitsøytunnelen starter ved et planskilt kryss med Boknafjordtunnelen, krysset vil ligge rundt 250 meter under Kvitsøy. Derfra går tunnelen i spiral opp til Kvitsøy, og tunnelen får et innslag ved utfylt areal på Krossøy. Største stigning blir 7 prosent.Ved tunnelmunningen på Krossøy skal det etableres rundkjøring, kollektivterminal og innfartsparkering. Fra rundkjøringen bygges ny vei i dagen fram til nordenden av Langøy, der nyveien knyttes sammen med eksisterende fylkesvei 551.
Kvitsøytunnelen har per sommeren 2019 ikke fått et eget veinummer, men foreslås som riksvei. Veien fra rundkjøringen utenfor tunnelen på Kvitsøy og fram til planlagt kryss med fylkesvei 551 foreslås som fylkesvei. 20 år etter åpning, når bompengene er nedbetalt, har tunnelen har en forventet trafikkmengde på 1000 kjøretøy per dag.Det skal bygges to 250 meter høye ventilasjonssjakter fra krysset mellom tunnelene og opp til Kvitsøy. Den ene sjakten vil transportere ut forurenset luft fra de to løpene i Boknafjordtunnelen, mens den andre skal føre frisk luft ned i tunnelløpene.


== Referanser ==


== Eksterne lenker ==
Rogfasts hovedside hos Statens vegvesen
Video av tunnelprosjektet